Kamferdrops

Kamferdrops er en type godteri fra Norge, bestående av harde sukkertøy som er gule eller gulbrune, og som er tilsatt kamfer. Det var opprinnelig en såkalt brystkaramell, altså noe som skulle hjelpe mot hoste eller sår hals.

Begrepet er brukt i norsk i alle fall helt tilbake til 1880-årene. I datiden var kamferdrops regnet som legemiddel, men det hadde unntaksbestemmelse i datidens regelverk for omsetning av legemidler, slik at det ikke var definert som et stoff som apotekene hadde enerett til å selge.

Tidligere har både Nidar og Freia hatt kamferdrops på det norske markedet, mens Brynild lanserte sin Gul Kamfer i 2015. Kamferdrops er også tilgjengelig igjennom nisjeprodusenten Metier Drops.

Kamferdrops forbindes ofte med godt voksne mennesker. Dette kommer for eksempel til uttrykk i at et kulturtilbud for eldre i Indre Fosen har fått navnet «Kamferdropsfestivalen», og at en håndbok i det å passere 50 år har fått tittelen Lyden av kamferdrops og duften av rødvin.

Referanser

Eksterne lenker 
 
 Gul kamfer, essay på nettstedet diktakt.com, publisert 6. desember 2017.
 Bilde av Nidars Kamferdrops fra 1962, hos Sverresborg Trøndelag Folkemuseum / digitaltmuseum.no

Søtsaker
Norsk kultur